છોકરીના પિતા આ વાત સાંભળી આશ્ચર્યમાં પડી ગયા. પરંતુ પછી તેઓ કહેવા લાગ્યા : ‘મારી દીકરી તો ચાર દિવસથી ઘરમાં જ નથી અને થોડા સમય પહેલાં જ તેનો ફોન હતો કે તમારા દીકરા સાથે તેણે પ્રભુતામાં પગલાં પાડી દીધાં છે. એટલે લગ્નની તારીખ નક્કી કરવાનો સવાલ જ ઊભો થતો નથી. વળી તમને ખાસ જણાવવાનું કહ્યું છે કે તેનો એમ.બી.એ.નો અભ્યાસ ચાલુ હોવાથી ખલેલ ના પહોંચે એટલે રસોઈ માટે એક બાઈ અને બે કામવાળી જો ન હોય તો રાખી લેશો. તમારા ઘરે તેનું કામ તો ફક્ત તમારા દીકરાને એન્ટરટેઈન કરવાનું એટલે કે એક મહેમાન કલાકાર જેવું રહેશે. તમારા ઘરના બાકીના સભ્યો પોતાનું કામ જેમ કરતા હોય તેમ ચાલુ રાખે.’ આ સાંભળી છોકરાના પિતા એકદમ ચૂપ થઈ ગયા.